Septembar 25.09.2019.

**FEDERACIJA BOSNE I HERCEGOVINE**

**FEDERALNO MINISTARSTVO OKOLIŠA I TURIZMA**

**U R E D B A**

**O PROIZVODIMA KOJI POSLIJE UPOTREBE POSTAJU POSEBNE KATEGORIJE OTPADA I KRITERIJIMA ZA OBRAČUN I NAČIN PLAĆANJA NAKNADA**

Sarajevo, \_\_.\_\_. 2019. godine

Na osnovu člana 18a. stav (4) Zakona o upravljanju otpadom ("Službene novine FBiH", br. 33/03, 72/09 i 92/17), a na prijedlog Federalnog ministarstva okoliša i turizma, Vlada Federacije Bosne i Hercegovine, na \_\_. sjednici, održanoj \_\_\_\_\_\_\_\_\_\_ godine donosi

**U R E D B U**

**O PROIZVODIMA KOJI POSLIJE UPOTREBE POSTAJU POSEBNE KATEGORIJE OTPADA I KRITERIJIMA ZA OBRAČUN I NAČIN PLAĆANJA NAKNADA**

**I. UVODNE ODREDBE**

**Član 1.**

**(Predmet Uredbe)**

(1) Ovom uredbom utvrđuju se proizvodi koji poslije upotrebe postaju posebne kategorije otpada, forma i način izvještavanja o količini i vrsti proizvedenih i uvezenih proizvoda i njihovog plasmana na tržište BiH, način i rokovi dostavljanja evidencije i izvještaja, obveznici izvještavanja i plaćanja naknada, koeficijente i kriteriji za obračun naknada kao i rokovi plaćanja naknade.

(2) Proizvodi koji poslije upotrebe postaju posebne kategorije otpada, prema ovoj uredbi su:

1. gume,
2. baterije i akumulatori,
3. ulja,
4. vozila.

**Član 2.**

**(Značenje izraza)**

Izrazi upotrijebljeni u ovoj uredbi imaju slijedeće značenje:

a) *gume -* odnosi se na sve gume od motornih vozila (automobila, autobusa, kamiona, motocikala i dr.), poljoprivrednih i građevinskih mašina, prikolica, letjelica, vučenih mašina, drugih mašina i uređaja i ostali sličnih proizvoda;

b) *baterija ili akumulator -* odnosi se na svaki izvor električne energije proizvedene pretvaranjem hemijske energije, a koji može da se sastoji od jedne ili više primarnih baterijskih ćelija (koje se ne mogu puniti) ili jedne ili više sekundarnih baterijskih ćelija (koje se mogu puniti);

c) *ulja-* odnosi se na sva mineralna i sintetička ulja i maziva;

d) *vozilo -* odnosi se na svako vozilo kategorije M1 (motorno vozilo za prijevoz putnika - putničko vozilo koje, osim sjedišta vozača ima još najviše osam sjedišta) ili N1 (motorno vozilo za prevoz tereta - teretno vozilo čija najveća dozvoljena masa nije veća od 3,5 t), motorno vozilo sa tri točka, osim motornih tricikala (kategorija L5 - teški tricikl);

e) *polovni proizvodi* su proizvodi koji poslije upotrebe postaju posebne kategorije otpada, a odnose se na proizvode koji su već korišteni (rabljene gume, akumulatori, rabljena ulja, vozila) ali koji nisu za odbaciti već se još uvijek koriste i ispunjavaju svoju primarnu svrhu;

f) *obveznici izvještavanja* – odnosi se na sve uvoznike, proizvođače i distributere proizvoda koji nakon upotrebe postaju posebne kategorije otpada, a koji vrše uvoz, proizvodnju i distribuciju novih ili polovnih proizvoda na teritoriji Bosne i Hercegovine, bez obzira na sjedište (u daljem tekstu: obveznici izvještavanja);

g) *obveznici plaćanja naknade za upravljanje posebnim kategorijama otpada -* odnosi se nasve proizvođače, uvoznike i distributere koji prvi put proizvode plasiraju na tržište Federacije Bosne i Hercegovine (u daljem tekstu: Federacije BiH) ili sami koriste kao krajnji potrošači nove ili polovne proizvode koji poslije upotrebe postaju posebne kategorije otpada (u daljem tekstu: obveznici plaćanja naknade);

h) *naknada za upravljanje posebnim kategorijama otpada* – odnosi se na naknadu koju proizvođači, uvoznici i distributeri proizvoda koji poslije upotrebe postaju posebne kategorije otpada, po načelu "produžena odgovornost proizvođača i uvoznika", plaćaju za pokrivanje troškova unapređenja ukupnog sistema upravljanja posebnim kategorijama otpada (u daljem tekstu: naknada);

i) *evidentirajuća naknada* - odnosi se na naknadu koju proizvođači, uvoznici i distributeri proizvoda koji poslije upotrebe postaju posebne kategorije otpada, plaćaju za administrativno provođenje ove uredbe;

j) *prvi plasman proizvoda* – odnosi se na stavljanje proizvoda uvezenog ili proizvedenog u Bosni i Hercegovini prvi put na tržište Federacije BiH, uključujući i slučaj kada takve proizvode proizvođači ili uvoznici koriste kao krajnji potrošači.

**II. PROIZVODI KOJI POSLIJE UPOTREBE POSTAJU POSEBNE KATEGORIJE OTPADA**

**Član 3.**

**(Posebne kategorije otpada)**

Proizvodi koji poslije upotrebe postaju posebne kategorije otpada su nove ili polovne:

a) gume od motornih vozila (automobila, autobusa, kamiona, motocikala i dr.), poljoprivrednih i građevinskih mašina, prikolica, vučnih mašina i slično, kao poseban proizvod ili gume koje su dio vozila ili gume koje se uvoze za potrebe protektiranja i reparacije te ponovnog plasmana;

b) baterije ili akumulatori;

c) mineralna i sintetička ulja i maziva, kao i mineralna ulja za podmazivanje, ulja za turbine, hidraulična ulja i ostala mineralna i sintetička ulja, kao i ulja i tečnosti za izolaciju i prenos toplote;

d) motorna vozila kategorije M1 (motorno vozilo za prevoz putnika - putničko vozilo koje, osim sjedišta vozača ima još najviše osam sjedišta) ili N1 (motorno vozilo za prevoz tereta - teretno vozilo čija najveća dozvoljena masa nije veća od 3,5 t), motorna vozila sa tri točka, osim motornih tricikala (kategorija L5 - teški tricikl).

**III. EVIDENCIJA I IZVJEŠTAVANJE**

**Član 4.**

**(Obveznici izvještavanja)**

Obveznici izvještavanja su svi proizvođači, uvoznici i distributeri novih i polovnih proizvoda (koji nakon upotrebe postaju posebne kategorije otpada), koji vrše uvoz, proizvodnju i distribuciju na teritoriji Bosne i Hercegovine, bez obzira na sjedište.

**Član 5.**

**(Dnevna i kvartalna evidencija)**

(1) Svi obveznici izvještavanja su u obavezi da vode dnevnu i kvartalnu evidenciju o količini i vrsti proizvedenih i uvezenih proizvoda koji poslije upotrebe postaju posebne kategorije otpada (u daljem tekstu: dnevna evidencija i kvartalna evidencija).

(2) Dnevnu evidenciju vode obveznici za svoje potrebe na obrascu koji je u prilogu 1. ove uredbe i koji čini njen sastavni dio.

(3) Kvartalnu evdenciju vode obveznici u pisanom i elektronskom obliku na obrascu koji se nalazi u Prilogu 1. ove uredbe koji čini njen sastavni dio. Obveznici su dužni da popunjen obrazac kvartalne evidencije dostavljaju na sljedeći način:

1. za prvi kvartal tekuće godine do 15.04. tekuće godine,
2. za drugi kvartal tekuće godine do 15.07. tekuće godine,
3. za treći kvartal tekuće godine do 15.10. tekuće godine
4. za četvrti kvartal do 15.01. naredne godine.

(4) Obveznici dokaze o vođenju kvartalne evidencije u elektronskom obliku dostavljaju Fondu za zaštitu okoliša Federacije Bosne i Hercegovine (u daljnjem tekstu: Fond), koji će voditi te podatke u Informacionom sistemu upravljanja otpadom po njegovom uspostavljanju.

**Član 6.**

**(Dostavljanje godišnjeg izvještaja)**

(1) Svi obveznici izvještavanja su u obavezi da sačinjavaju godišnji izvještaj o količini i vrsti proizvedenih, uvezenih i plasiranih proizvoda koji poslije upotrebe postaju posebne kategorije otpada (u daljnjem tekstu: godišnji izvještaj).

(2) Obveznici izvještavanja dužni su da godišnji izvještaj, dostavljaju Fondu na obrascima koji se nalaze u Prilogu 2. ove uredbe koji čini njen sastavni dio.

(3) Godišnji izvještaj iz stava (1) ovog člana se vodi u pisanom i elektronskom obliku i dostavlja Fondu, najkasnije do 31. marta tekuće godine za prethodnu godinu.

(4) U slučaju nepotpunosti i nejasnoće podataka dostavljenih u obrascima godišnjeg izvještaja, Fond može zatražiti od obveznika dostavljenje dnevnih evidencija, te ostalu relevantnu dokumentaciju.

**IV. OBVEZNICI PLAĆANJA NAKNADE**

**Član 7.**

**(Obveznici plaćanja naknade)**

Obveznici plaćanja naknade su:

1. proizvođači, uvoznici i distributeri guma od motornih vozila, odnosno vozila čiji su sastavni dio gume koji vrše prvi plasman guma kao posebnog proizvoda, odnosno vozila čiji su

sastavni dio gume, kao i guma koje se uvoze za potrebe protektiranja i reparacije, te ponovnog plasmana na tržište Federacije BiH;

1. proizvođači, uvoznici i distributeri akumulatora i baterija koji vrše prvi plasman akumulatora i baterija na tržište Federacije BiH;
2. proizvođači, uvoznici i distributeri mineralnog ili sintetičkog ulja i maziva, koji vrše prvi plasman na tržište Federacije BiH;
3. proizvođači, uvoznici i distributeri motornih vozila koji vrše prvi plasman vozila na tržište Federacije BiH.

**V. KRITERIJI ZA OBRAČUN, VISINU I NAČIN OBRAČUNAVANJA I PLAĆANJA NAKNADE**

**Član 8.**

**(Naknade)**

(1) Ovom uredbom se utvrđuju visina i način obračuna i plaćanja naknada koje obveznici plaćaju Fondu.

(2 ) Obveznici plaćaju dvije vrste naknada:

- naknadu za upravljanje otpadom od proizvoda koji poslije upotrebe postaju posebne kategorije otpada (u daljem tekstu: naknada za upravljanje otpadom) i

- evidentirajuću naknadu

(3) Na osnovu dostavljenih izvještaja definisanih članom 6. ove uredbe, od strane obveznika prema Fondu, Fond izdaje Rješenje za plaćanje naknada.

(4) Naknada za upravljanje otpadom uplaćuje se u Fond koji preuzima obavezu namjenskog utroška prikupljenih sredstava u vidu finansijske pomoći za upravljanje posebnim kategorijama otpada, a što je defisano Uredbom o visini i uslovima dodjele poticajnih sredstava.

(5) Evidentirajuća naknada uplaćuje se u Fond i koristi namjenski za administrativno provođenje ove Uredbe.

**Član 9.**

**(Naknade za automobilske gume)**

(1) Naknade za plasman automobilskih guma, odnosno vozila čiji su sastavni dio gume, obračunavaju se prema količini novih i polovnih guma plasiranih na tržište Federacije BiH, kao i guma koje su sastavni dio automobila, teretnih vozila, radnih mašina, radnih vozila i traktora, vazduhoplova i drugih letjelica i kompleta točkova (guma i naplatak), a koja se prijavljuje Fondu putem izvještajnog obrasca (prilog 2.) koji je sastavni dio ove uredbe.

(2) Koeficijent visine naknade za upravaljanje otpadom za plasman guma na tržište Federacije BiH je:

a) za nove i polovne gume kao poseban proizvod

(gume za automobile, autobuse, kamione, motocikle

poljoprivredne i građevinske mašine, prikolice, letjelice,

vučne mašine i druge mašine i uređaje) **0,32 KM po kg**;

b) za gume koje su sastavni dio automobila, autobusa, teretnih vozila i prikolica, radnih, građevinskih i poljoprivrednih mašina, dostavnih vozila, traktora, aviona i drugih letjelica (komplet točkova - guma i naplatak):

b.1.) putnički automobili i automobilske prikolice **2,20 KM po kom.**

b.2.) traktori i dostavna vozila do 3,5 tone nosivosti **3,50 KM po kom.**

b.3.) kamioni, atuobusi i viljuškari **20,00 KM po kom.**

b.4.) građevinske mašine, poljoprivredne mašine, teretne

prikolice i vučene mašine, letjelice i drugi trasnportini uređaji **45,00 KM po kom.**

(3) Naknada za upravljanje otpadom iz stava (1) ovog člana obračunava se umnoškom količine proizvoda plasiranih na tržište Federacije BiH (koji moraju biti navedeni u izvještaju obveznika prema Fondu) i koeficijenta visine naknade iz stava (2) ovog člana.

(4) Koeficijent visine evidentirajuće naknade je:

1. za gume kao posebna proizvod koeficijent iznosi **0,02** KM po kg.
2. za gume koje su sastavni dio vozila navedene pod **b.1. i b.2.** koeficijent iznosi **0,15** KM po komadu, a za gume pod **b.3. i b.4**. koeficijent iznosi **2,0** KM po komadu.

(5) Evidentirajuća naknada iz stava (1) ovog člana obračunava se umnoškom količine plasiranih proizvoda na tržite Federacije BiH i koeficijenta visine naknade iz stava (4) ovog člana.

(6) Ukoliko je obračunati iznos evidentirajuće naknade manji od 5,00 KM obvezniku će biti naplaćen iznos od 5,00 KM.

**Član10.**

**(Naknade za baterije ili akumulatore)**

(1) Naknade za plasman baterija ili akumulatora, se obračunavaju prema masi proizvoda koji se prvi put plasiraju na tržište Federacije BiH, a koje se prijavljuje Fondu putem izvještajnog obrasca (prilog 2.) koji je sastavni dio ove uredbe.

(2) Koeficijent visine naknade za upravljanje otpadom je:

a) za startere **0,22** KM po kg;

b) za prenosne baterije ili akumulatore **3,00** KM po kg;

c) za industrijske baterije i akumulatore **0,26** KM po kg.

(3) Naknada za upravljanje otpadom iz stava (1) ovog člana obračunava se umnoškom količine proizvoda plasiranih na tržište Federacije BiH (koji moraju biti navedeni u izvještaju obveznika prema Fondu) i koeficijenta visine naknade iz stava (2) ovog člana.

(4) Koeficijent visine evidentirajuće naknade iznosi 0,02 KM po kg.

(5) Evidentirajuća naknada iz stava (1) ovog člana obračunava se umnoškom količine plasiranih proizvoda na tržite Federacije BiH i koeficijenta visine naknade iz stava (4) ovog člana.

(6) Ukoliko je obračunati iznos evidentirajuće naknade manji od 5,00 KM obvezniku će biti naplaćen iznos od 5,00 KM.

**Član 11.**

**(Naknade za mineralna i sintetička ulja i maziva)**

(1) Naknade za plasman mineralnih i sintetičkih ulja i maziva obračunava se prema količini proizvoda koji se prvi put plasiraju na tržište Federacije BiH, a koje se prijavljuje Fondu putem izvještajnog obrasca (prilog 2.) koji je sastavni dio ove uredbe.

(2) Koeficijent visine naknade za upravljanje otpadom iznosi **0,20** KM po litri ulja za sve slijedeće kategorije:

1. motorna ulja, kompresorska ulja za podmazivanje, turbinska ulja za podmazivanje;
2. tečnosti za hidraulične namjene;
3. ulja za mjenjače i reduktore;
4. sredstva za obradu metala, ulja za skidanje kalupa, antikorozivna i elektroizolaciona ulja;
5. teška i ostala ulja za podmazivanje;
6. ostale preparate koji se ne upotrebljavaju za obradu tekstilnih materijala, kože, krzna ili drugih materijala;
7. ostale preparate koji sadrže 70% ili više, po masi, ulja od nafte ili ulja dobijenih od bitumenoznih minerala, ali ne kao osnovni sastojak i koji se ne upotrebljavaju za obradu tekstilnih materijala, kože, krzna ili drugih materijala;
8. tečnosti za hidraulične kočnice i ostale tečnosti za transmisiju;
9. preparate protiv smrzavanja.

 (3) Naknada za upravljanje otpadom iz stava (1) ovog člana obračunava se umnoškom količine proizvoda plasiranih na tržište Federacije BiH (koji moraju biti navedeni u izvještaju obveznika prema Fondu) i koeficijenta visine naknade iz stava (2) ovog člana.

(4) Koeficijent visine evidentirajuće naknade iznosi **0,08** KM po litru;

(5) Evidentirajuća naknada iz stava (1) ovog člana obračunava se umnoškom količine plasiranih proizvoda na tržite Federacije BiH i koeficijenta visine naknade iz stava (4) ovog člana.

(6) Ukoliko je obračunati iznos evidentirajuće naknade manji od 5,00 KM obvezniku će biti naplaćen iznos od 5,00 KM.

**Član 12.**

**(Naknade za motorna vozila)**

(1) Naknade za plasman za motornih vozila, obračunava se prema masi proizvoda koji se prvi put plasira na tržište Federacije BiH, a koje se prijavljuje Fondu putem izvještajnog obrasca (prilog 2.) koji je sastavni dio ove uredbe (masa vozila u izvještaju se uzima iz homologacijskog lista vozila).

(2) Koeficijent visine naknade za upravljanje otpadom iznosi **160** KM po toni vozila.

(3) Naknada za upravljanje otpadom iz stava (1) ovog člana obračunava se umnoškom količine proizvoda plasiranih na tržište Federacije BiH (koji moraju biti navedeni u izvještaju obveznika prema Fondu) i koeficijenta visine naknade iz stava (2) ovog člana.

(4) Koeficijent visine evidentirajuće naknade iznosi **0,002** KM po kg;

(5) Evidentirajuća naknada iz stava (1) ovog člana obračunava se umnoškom količine plasiranih proizvoda na tržite Federacije BiH i koeficijenta visine naknade iz stava (4) ovog člana.

(6) Ukoliko je obračunati iznos evidentirajuće naknade manji od 5,00 KM obvezniku će biti naplaćen iznos od 5,00 KM.

**Član 13.**

**(Rješenje za plaćanje naknade)**

(1) Na osnovu podataka o količinama plasiranih proizvoda iz godišnjih izvještaja obveznika Fond donosi rješenje za plaćanje naknada obvezniku plaćanja naknada u tekućoj godini za prethodnu kalendarsku godinu.

(2) Brojevi računa za uplatu naknada iz čl. 9., 10., 11. i 12 ove uredbe bit će objavljeni u Pravilniku o načinu uplate javnih prihoda budžeta i vanbudžetskih fondova na teritoriji Federacije Bosne i Hercegovine (''Službene novine Federacije BiH'' broj: 33/16, 89/16, 9/17, 33/17, 67/17, 9/18, 27/18 55/18 i 18/19).

(3) Protiv rješenja iz stava (1) ovog člana može se izjaviti žalba Federalnom ministarstvu okoliša i turizma (u daljnjem tekstu Federalno ministarstvo), putem Fonda.

**Član 14**

**(Registar obveznika)**

Fond vodi Registar obveznika plaćanja naknade iz čl. 4. i 7.ove uredbe u skladu sa odredbama Uredbe o informacionom sistemu upravljanja otpadom („Službene novine Federacije BiH“, broj: 97/18)

**Član 15.**

**(Promjene u poslovanju obveznika)**

(1) U slučaju prestanka poslovanja, statusne promjene i/ili promjene djelatnosti obveznik je dužan da dostavi izvještaj o količini proizvoda stavljenim na tržište u Federacije BiH za period kraći od kalendarske godine za koju se izrađuje godišnji izvještaj, a najkasnije u roku od 30 dana od dana nastupanja promjene.

(2) Fond donosi rješenje za plaćanje naknade za obračunski period kraći od kalendarske godine u slučaju prestanka poslovanja, statusne promjene koja dovodi do prestanka rada obveznika ili promjene djelatnosti obveznika plaćanja naknade.

**VI AKTIVNOSTI FONDA ZA ZAŠTITU OKOLIŠA FEDERACIJE BIH**

**Član 16.**

**(Aktivnosti Fonda po pitanju izvještavanja)**

(1) Fond dostavlja Federalnom ministarstvu godišnji izvještaj o provođenju uredbe sa podacima o broju obveznika, prijavljenim količinama pojedinih proizvoda koji poslije upotrebe postaju posebne kategorije otpada, prednostima i nedostatcima, preporukama za daljnji rad, te prikupljenim iznosima sredstava do 30. juna tekuće godine za prethodnu godinu.

(2) Na osnovu obrađenih podataka iz godišnjih izvještaja Fond će planirati namjenski utrošak sredstava planom na godišnjem nivou, usaglašeno sa Federalnim ministarstvom, prvenstveno u svrhu unapređenja sistema upravljanja otpadom.

**Član 17.**

**(Aktivnosti Fonda po pitanju praćenja izvršavanja obaveza od strane obveznika)**

(1) Obvezniku plaćanja naknade koji Fondu nije dostavio godišnji izvještaj iz člana 6. ove uredbe, Fond će naknadu obračunati na osnovu inspekcijskog nalaza i prema evidenciji Uprave za indirektno oporezivanje BiH o ukupno uvezenim i proizvedenim količinama proizvoda.

(2) Ako obveznik plaćanja naknade nije platio iznos naknade utvrđen rješenjem iz člana 13. ove uredbe u propisanom roku, Fond će poslati opomenu obvezniku plaćanja naknade kojom nalaže način i rok uplate duga.

(3) Ako obveznik plaćanja naknade ne izvrši uplatu u roku utvrđenom opomenom iz stava (1) ovog člana, Fond će putem nadležnog suda izvršiti prinudnu naplatu shodno odredbama Zakona o izvršnom postupku ("Službene novine Federacije BiH" br. 32/03 i 33/06).

(4) Od dana izdavanja opomene iz stava (2) ovog člana do dana uplate duga, Fond će obračunati zateznu kamatu u skladu sa važećim zakonskim propisima.

**VII. NADZOR**

**Član 18.**

**(Nadzor)**

Nadzor nad provođenjem ove uredbe vrši Federalni tržišni inspektorat Federalne uprave za inspekcijske poslove.

**Član 19.**

**(Provođenje nadzora)**

(1)Federalni tržišni inspektorat Federalne uprave za inspekcijske poslove će vršiti kontrolu uključenja u sistem i prijavljene količine plasiranih proizvoda koji poslije upotrebe postaju posebne kategorije otpada na tržištu Federacije BiH.

(2)Nadzor se vrši nad subjektima koji su definirani ovom uredbom kao obveznici izvještavanja i obveznici plaćanja naknada.

**VIII. KAZNENE ODREDBE**

**Član 20.**

**(Novčane sankcije)**

(1) Novčanom kaznom u iznosu od 1.000,00 do 10.000,00 KM kaznit će se za prekršaj pravno lice ako:

a) ne dostavi Fondu redovni godišnji izvještaj, u potpunosti popunjene obrasce i svu potrebnu prateću dokumentaciju (član 5. i 6. ove uredbe),

b) ne izvrši uplatu obračunate naknade.

(2) Za prekršaj iz stava (1) ovog člana kaznit će se i odgovorno lice u pravnom licu novčanom kaznom od 500,00 do 2.000,00 KM.

(3) Obaveza dostavljanja izvještavanja i plaćanja naknada iz članova 6, 8., 9., 10. i 11., ove uredbe ne zastarijeva.

**VIII. PRELAZNE I ZAVRŠNE ODREDBE**

**Član 21.**

**(Vođenje podataka u elektronskom obliku)**

1. Nakon operativne uspostave Informacionog sistema upravljanja otpadom obveznici izvještavanja dužni su vršiti i direktni unos podataka za dnevnu i kvartalnu evidenciju te priremu godišnjeg izvještaja na web plaformi informacionog sistema.
2. Nakon operativne uspostave Inforomacionog sistema upravljanja otpadom godišnji izvještaj o plasmanu proizvoda koji poslije upotrebe postaju posebne kategorije otpada će i dalje biti dostavljan u pisanom obliku od strane obveznika, potpisan i ovjeren na adresu Fonda najdalje do 31. marta tekuće godine za prethodnu kalendarsku godinu.

**Član 22.**

**(Prilozi)**

Sastavni dio ove uredbe su prilozi koji su odštampani uz ovu uredbu i to:

1. **PRILOG 1.**

**Obrazac dnevne evidencije – ODE**

**Obrazac kvartalne evidencije – OKE**

1. **PRILOG 2. Obrazac godišnjeg izvještaja - OGI**
2. Prilog 2.1. Registracijski obrazac – OGI 1;
3. Prilog 2.2.1. Godišnji izvještaj za gume kao poseban proizvod – OGI-G1;
4. Prilog 2.2.2. Godišnji izvještaj za gume kao sastavni dio vozila– OGI-G2;
5. Prilog 2.3. Godišnji izvještaj za baterije i akumulatore – OGI-BA;
6. Prilog 2.4. Godišnji izvještaj za ulja – OGI-U;
7. Prilog 2.5. Godišnji izvještaj za motorna vozila – OGI-MV.

**Član 23.**

**(Stupanje na snagu)**

Ova uredba stupa na snagu (8) osmog dana od dana objavljivanja u "Službenim novinama Federacije BiH", a primjenjuje se primjenjivat će se od 01.01.2020. godine.

V.broj:\_\_\_\_\_\_\_\_\_/2019 **P R E M I J E R**

Sarajevo,\_\_\_\_\_\_\_\_\_\_2019.godine

 **Fadil Novalić**

1. **PRILOG 1. Obrazac dnevne evidencije – ODE**



**PRILOG 1. Obrazac kvartalne evidencije – OKE**



1. **PRILOG 2. Obrazac godišnjeg izvještaja – OGI**
2. Prilog 2.1. Registracijski obrazac – OGI 1;

(Opšti obrazac za registraciju svih obveznika izvještavanja bez obzira na vrstu proizvoda za koji se izvještava)



1. **Prilog 2.2.1. Godišnji izvještaj za gume kao poseban proizvod – OGI-G1;**



1. **Prilog 2.2.2. Godišnji izvještaj za gume kao dio vozila – OGI-G2;**



1. **Prilog 2.3. Godišnji izvještaj za baterije i akumulatore – OGI-BA;**



1. **Prilog 2.4. Godišnji izvještaj za ulja – OGI-U;**



1. **Prilog 2.5. Godišnji izvještaj za motorna vozila – OGI-MV.**



**OBRAZLOŽENJE**

**I. Ustavnopravni i zakonski osnov za donošenje propisa**

Zakonski osnov za donošenje ove uredbe sadržan je u članu 18a. stav 4. i članu 58. stav 3. Zakona o upravljanju otpadom („Službene novine FBiH“, br. 33/03, 72/09 i 92/17).

**II. Razlozi za donošenje propisa**

Izgradnja sistema upravljanja otpadnim gumama, baterijama i akumulatorima, uljima i vozilima i njegovo funkcionisanje u praksi jedan je od velikih izazova kako za državu tako i za privredne subjekte, a tiče se najšire društvene zajednice i svih građana.

Cilj donošenja ove uredbe je zaštita okoliša i ljudskog zdravlja, očuvanje prirodnih resursa, razvoj savremenih tehnologija proizvodnje guma, baterija i akumulatora, ulja i vozila, uspostava optimalnih sistema upravljanja otpadnim gumama, baterijama i akumulatorima, uljima i vozilima, te doprinos razvoju privrede u segmentu upravljanja otpadom kao i povećanje i unaprjeđenje ljudskih resursa u ovoj oblasti.

Princip „zagađivač plaća“ ili „produžena odgovornost prizvođača i uvoznika“ je princip koji je usvojen i funkcioniše u svim razvijenim društvima i jedan od osnovnih postulata EU direktiva o upravljanju otpadom. Isti princip je prepoznat i u Strategiji zaštite okoliša Federacije BiH, kao osnova za uspostavu stabilnog finansijskog temelja sistema upravljanja proizvodima koji poslije upotrebe postaju posebne kategorije otpada. Federacija BiH je u tom smislu već donijela određene propise i uključila se u savremene evropske tokove.

Sadržaj ove uredbe odnosi se na obračun naknade za plasman proizvoda, a pravilnicima će se urediti aktivnosti koje se odnose na upravljanje otpadom od ovih vrsta proizvoda.

Obveznici u segmentu plasmana proizvoda su subjekti koji plasiraju robu na tržište (uvoznici, proizvođači i distributeri), koji vrše prijavu plasmana proizvoda (guma, baterija i akumulatora, ulja i vozila ), izvještavaju, te plaćanja naknada po principu „produžene odgovornosti uvoznika i proizvođača“. Slijedom navedenog propisani su koeficijenti naknada koje su obveznici dužni platiti za plasman proizvoda koji poslije upotrebe postaju posebne kategorije otpada, a koje se onda koriste za potrebe upravljanja ovim vrstama otpada kao i uspostavljanje sistema upravljanja ovim kategorijama otpada.

Donošenje ove uredbe ima za cilj da se utvrde jasni i precizni kriteriji obračuna i načina plaćanja naknada za proizvode koji nakon upotrebe postaju otpad od guma, baterija i akumulatora, ulja i vozila, te izvještavanje o količini i vrsti proizvedenih i uvezenih proizvoda, način i rokovi izvještavanja, obveznike plaćanja naknade, kriterije za obračun, kao i visinu naknade. Vođenje evidencija kao i izvještavanje je neophodno jer je to jedini način provjere i kontrole stvarnog stanja otpada.

Izvještavanje će se vršiti prema Fondu za zaštitu okoliša Federacije BiH kojem je dodjeljena nadležnost uspostave i vođenja informacionog sistema upravljanja otpadom u Federaciji BiH.

Na osnovu dostavljenih izvještaja Fond će kao finansijska institucija izdavati rješenja sa obračunom naknade. Fond će prikupljena sredstva ulagati u skladu sa odredbama Uredbe kojem će biti uređena ova oblast, a sve u skladu sa legislativom kojom se uređuje djelatnost Fonda.

Ovu Uredbu upotpunjava i donesena Uredba o uspostavi informacionog sistema upravljanja otpadom kojom se propisuje obaveza vođenja detaljnih podataka kako o plasmanu proizvoda koji poslije upotrebe postaju posebne kategorije otpada tako i o upravljanju posebnim kategorijama otpada i to na svim nivoima od federalnog do lokalnog.

Pored navedenog pripremljeni su i pravilnici o upravljanju otpadnim gumama, baterijama i akumulatorima, uljima i vozilima, koji se bave samo segmentom upravljanja otpadom i detaljno regulišu obaveze i odgovornosti obveznika sistema, te način njihove kontrole i praćenje kretanja otpada.

**Obrazloženje predloženih članova**

Član 1.

Ovim članom se reguliše predmet uredbe koji obuhvata kriterije za obračun i način plaćanja naknada za proizvode koji nakon upotrebe postaju otpad, obrazac evidencije, dostavljanje godišnjeg izvještaja i kriterije za obračun i način plaćanja naknada.

Član 2.

Ovim članom se definiše značenje pojedinih izraza koji se upotrebljavaju u Uredbi.

Član 3.

Ovim članom se definišu posebne kategorije otpada, tj. proizvodi koji poslije upotrebe postaju ambalažni otpadne gume, baterije i akumulatori, ulja i vozila.

Član 4.

Ovim članom se definišu obaveznici izvještavanja, a to su svi subjekti koji vrše proizvodnju, uvoz i distribuciju proizvoda koji nakon upotrebe postaju otpad.

Član 5.

Ovim članom su definišu dnevne i kvartalne evidencije koje vode svi obveznici izvještavanja prema obrascima koji se nalaze u prilogu ove uredbe.

Član 6.

Ovim članom se definiše obaveza dostavljanja godišnjih izvještaja obaveznika izvještavanja. Godišnji izvještaj se dostavlja Fondu.

Član 7.

Ovim članom se definišu obaveznici plaćanja naknade, a to su proizvođači, uvoznici i distributeri koji vrše prvi plasman ambalaže i proizvoda upakovanih u ambalažu na tržištu Federacije BiH. Obveznici su i proizvođači, uvoznici i distributeri (novih i polovnih) električnih i elektronskih proizvoda koji vrše prvi plasman električnih i elektronskih proizvoda na tržište u Federaciji BiH.

Član 8.

Ovim članom se definišu naknade općenito, vrste naknada, visina, način njihovog obračuna i plaćanja. Obveznici sistema plaćaju dvije vrste naknada i to naknadu za upravljanje otpadom i evidentirajuću naknadu.

Član 9.

Ovim članom se definiše način obračuna naknade za plasman guma na tržište Federacije BiH. Koeficjent visine naknade i način obračuna se određuje u slučaju izračuna naknade za upravljanje otpadom i evidentirajuće naknade. Određuje se za nove i polovne gume kao poseban proizvod i za gume koje su sastavni dio određenog prevoznog sredstva.

Član 10.

Ovim članom se definiše način obračuna naknade za plasman baterija i akumuatora na tržište Federacije BiH. Koeficjent visine naknade i način obračuna se određuje u slučaju izračuna naknade za upravljanje otpadom i utvrđuje se evidentirajuća naknada. Određuje se za startere, prijenosne baterije i akumulatore i za industrijske baterije i akumulatore.

Član 11.

Ovim članom se definiše način obračuna naknade za plasman ulja na tržište Federacije BiH. Koeficjent visine naknade i način obračuna se određuje u slučaju izračuna naknade za upravljanje otpadom i utvrđuje se evidentirajuća naknada. Određuje se za mineralna, sintetička i maziva ulja.

Član 12.

Ovim članom se definiše način obračuna naknade za plasman motornih vozila na tržište Federacije BiH. Koeficjent visine naknade i način obračuna se određuje u slučaju izračuna naknade za upravljanje otpadom i utvrđuje se evidentirajuća naknada.

Član 13.

Ovim članom se definiše donošenje rješenja za plaćanje naknade obvezniku plaćanja naknade u tekućoj godini za predhodnu kalendarsku godinu.

Član 14.

Ovim članom definiše se obaveza Fonda da vodi Registar obaveznika.

Član 15.

Ovim članom se definišu obaveze u slučaju promjena u poslovanju obveznika.

Član 16.

Ovaj član definiše aktivnosti Fonda, kako prema obveznicima (vođenje registra svih obaveznika plaćanja naknade), tako i aktivnosti Fonda prema Federalnom ministarstvu okoliša i turizma (dostavljanje izvještaja i podataka o rokovima za dostavu istih i, podaci o obveznicima kao i iznosi naknada.) Također u ovom članu je navedeno da na osnovu provedenih aktivnosti iz predhodnih stavova ovog člana Fond planira namjenski utrošak sredstva na godišnjem nivou te da isto mora biti usaglašeno sa Federalnim ministarstvom okoliša i turizma.

Član 17 .

Ovim članom definisane su posljedice neizvršavanja obaveza za obveznike i pravno postupanje Fonda u takvim situacijama.

Član 18.

Ovim članom definiše se nadzor nad provođenjem ove uredbe.

Član 19.

Ovim članom definiše se provođenje nadzora od strane inspekcije.

Član 20.

Ovim članom su definisane novčane kazne za nepoštivanje odredaba ove uredbe.

Član 21.

Ovim članom definišu se prijelazne i završne odredbe kao i upute obveznicima na koji način će operativno pristupati elektronskom unosu podataka tj. dnevnoj i kvartalnoj evidenciji.

Član 22.

Ovim članom definišu se prilozi uz ovu uredbu.

Član 23.

Ovim članom se definiše stupanje na snagu ove uredbe.

**III. Visina i izvor finansijskih sredstava potrebnih za provođenje propisa**

Za provođenje ove uredbe nisu potrebna dodatna finansijska sredstva.

**IV. Način izvršenja propisa**

Za provođenje ove uredbe potrebno je donijeti Pravilnike o upravljanju otpadnim gumama, uljima, baterijama i akumulatorima i vozilima. Ove propise donosi Federalno ministarstvo okoliša i turizma.

**V. Usaglašenost Uredbesa zakonodavstvom evropske unije**

Izvršena je ocjena usaglašenosti predmetne Uredbe sa sljedećim direktivama evropske unije:

1**) DIREKTIVA 2006/66/EZ EUROPSKOG PARLAMENTA I VIJEĆA od 6. rujna 2006. o baterijama i akumulatorima i o otpadnim baterijama i akumulatorima te stavljanju izvan snage Direktive 91/157/EEZ (Sl.l. L 266/1, 26.9.2006) - zadnja prečišćena verzija, 04/07/2018**

Sa izmjenama:

* DIREKTIVA 2008/12/EZ EUROPSKOG PARLAMENTA I VIJEĆA od 11. ožujka 2008. (Sl.l. L 76/39, 19.3.2008)
* DIREKTIVA 2008/103/EZ EUROPSKOG PARLAMENTA I VIJEĆA od 19. studenoga 2008. (Sl.l. L 327/7, 5.12.2008)
* DIREKTIVA 2013/56/EU EUROPSKOG PARLAMENTA I VIJEĆA od 20. studenoga 2013. (Sl.l. L 329/5, 10.12.2013)
* DIREKTIVA (EU) 2018/849 EUROPSKOG PARLAMENTA I VIJEĆA od 30. svibnja 2018.

**2) DIREKTIVA 2000/53/EZ EUROPSKOG PARLAMENTA I VIJEĆA od 18. rujna 2000. o otpadnim vozilima (Sl.l. L 269, 21.10.2000 ) - zadnja prečišćena verzija, 04/07/2018**

Sa izmjenama:

* COMMISSION DECISION 2002/525/EC od 27. juna 2002. (Sl.l. L 170, 29.06.2002)
* COMMISSION DECISION 2005/438/EC od 10. juna 2005. (Sl.l. L 152/19, 15.6.2005)
* ODLUKA VIJEĆA 2005/673/EZ od 20. rujna 2005.

o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 254/69, 30.9.2005)

* DIREKTIVA 2008/33/EZ EUROPSKOG PARLAMENTA I VIJEĆA od 11. ožujka 2008. o izmjeni Direktive 2000/53/EZ o otpadnim vozilima u pogledu provedbenih ovlasti dodijeljenih Komisiji (Sl.l. L 081/62, 20.3.2008.)
* ODLUKA KOMISIJE 2008/689/EZ o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 225/10, 23.8.2008.)
* DIREKTIVA 2008/112/EZ EUROPSKOG PARLAMENTA I VIJEĆA od 16. prosinca 2008. o izmjeni direktiva Vijeća 76/768/EEZ, 88/378/EEZ, 1999/13/EZ i direktiva 2000/53/EZ, 2002/96/EZ i 2004/42/EZ Europskog parlamenta i Vijeća radi njihove prilagodbe Uredbi (EZ) br. 1272/2008 o razvrstavanju, označivanju i pakiranju tvari i smjesa (Sl.l. L 345/68, 23.12.2008.)
* ODLUKA KOMISIJE 2010/115/EU od 23. veljače 2010. o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 048/12, 25.2.2010.)
* DIREKTIVA KOMISIJE 2011/37/EU od 30. ožujka 2011. o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 085/3, 31.3.2011.)
* DIREKTIVA KOMISIJE 2013/28/EU od 17. svibnja 2013.
* o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 135/14, 22.5.2013.)
* DIREKTIVA KOMISIJE (EU) 2016/774 оd 18. svibnja 2016. o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 128/4, 19.5.2016.)
* DIREKTIVA KOMISIJE (EU) 2017/2096 оd 15. studenoga 2017. o izmjeni Priloga II. Direktivi 2000/53/EZ Europskog parlamenta i Vijeća o otpadnim vozilima (Sl.l. L 299/24, 16.11.2017)
* DIREKTIVA (EU) 2018/849 EUROPSKOG PARLAMENTA I VIJEĆA od 30. svibnja 2018. o izmjeni direktiva 2000/53/EZ o otpadnim vozilima, 2006/66/EZ o baterijama i akumulatorima i o otpadnim baterijama i akumulatorima te 2012/19/EU o otpadnoj električnoj i elektroničkoj opremi (Sl.l. L 150/93, 14.6.2018)

**3) DIREKTIVA 2008/98/EZ EUROPSKOG PARLAMENTA I VIJEĆA od 19. studenoga 2008. o otpadu i stavljanju izvan snage određenih direktiva (Sl.l. L 312/3, 22.11.2008) - zadnja prečišćena verzija, 05/07/2018**

Sa izmjenama:

- UREDBA KOMISIJE (EU) br. 1357/2014 Tekst značajan za EGP оd 18. prosinca 2014. (Sl.l. L 365/89, 19.12.2014)

- DIREKTIVA KOMISIJE (EU) 2015/1127 Tekst značajan za EGP оd 10. srpnja 2015. (Sl.l. L 184/13, 11.7.2015)

- UREDBA VIJEĆA (EU) 2017/997 Tekst značajan za EGP od 8. lipnja 2017. (Sl.l. L 150/1, 14.6.2017)

- DIREKTIVA (EU) 2018/851 EUROPSKOG PARLAMENTA I VIJEĆA Tekst značajan za EGP od 30. svibnja 2018. (Sl.l. L 150/109, 14.6.2018)

Sa ispravkama:

- Ispravak Direktive Komisije (EU) 2015/1127 оd 10. srpnja 2015. o izmjeni Priloga II. Direktivi 2008/98/EZ Europskog parlamenta i Vijeća o otpadu i stavljanju izvan snage određenih direktiva (Sl.l. L 297, 13.11.2015, 9 (2015/1127))

- Ispravak Uredbe Komisije (EU) br. 1357/2014 оd 18. prosinca 2014. o zamjeni Priloga III. Direktivi 2008/98/EZ Europskog parlamenta i Vijeća o otpadu i stavljaju izvan snage određenih direktiva (Sl.l. L 042, 18.2.2017, 43 (br. 1357/2014))

Nakon završenog uporednog prikaza uočeno je da je „mali“ broj odredbi ove uredbe usklađen sa citiranim direktivamaiz razloga što sadržaj direktive više obuhvata provedbene aktivnosti upravljanja ovim vrstama otpada, a ovom uredbom se želi osigurati pravni okvir koji će omogućiti finansijsku osnovu za uspostavljanje sistema upravljanja ovim kategorijama otpada.

Direktive kao takve ne propisuju finansijske mehanizme i modele, već ostavljaju zemljama članicama da sam u sklopu svojih jurisdikcija odaberu modele finansiranja.

Napominjemo, da je u toku izrada pravilnika koji će uređivati oblast upravljanja ovim kategorijama otpada, tako da je za očekivati da će odredbe citiranih direktiva u dijelu koji se odnosi na ograničenja vezana za sadržaj proizvoda i opasne tvari, te aktivnosti upravljanja ovim vrstama otpada u znatno većoj mjeri biti usklađeni sa odredbama pravilnika.